KOMISIJOS DIREKTYVA 2007/57/EB
2007 m. rugsėjo 17 d.
iš dalies keičianti Tarybos direktyvų 76/895/EEB, 86/362/EEB, 86/363/EEB ir 90/642/EEB priedus dėl didžiausios ditiokarbamatų likučių koncentracijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl vaisiuose ir daržovėse bei ant jų išlikusių pesticidų likučių didžiausių koncentracijų nustatymo (1), ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo (2), ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo (3), ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (4), ypač į jos 7 straipsnį,
kadangi:
(1)
Didžiausia likučių koncentracija (toliau - DLK) rodo mažiausią veiksmingai augalų apsaugai reikalingą naudojamų pesticidų kiekį, naudojant juos taip, kad likučių kiekis būtų kiek įmanoma mažesnis ir toksikologiniu požiūriu priimtinas, ypač pagal apskaičiuotą leistiną suvartojimą su maistu.
(2)
Pesticidų DLK yra nuolat tikslinamos ir keičiamos atsižvelgiant į naują informaciją, įskaitant naują ar pakeistą naudojimo paskirtį. Komisija buvo informuota apie naują ar pakeistą naudojimo paskirtį, į kurią atsižvelgiant turėtų būti pakeistos manebo, mankozebo, metiramo, propinebo ir tiramo likučių koncentracijos.
(3)
Veiklioji medžiaga ziramas buvo įtrauktas į Tarybos direktyvos 91/414/EEB (5) I priedą Komisijos direktyva 2003/81/EB (6). Įtraukimas į Direktyvos 91/414/EEB I priedą buvo grindžiamas pateiktos informacijos apie siūlomą naudojimo paskirtį vertinimu. Turima informacija buvo apsvarstyta ir jos pakanka kai kurioms DLK nustatyti.
(4)
Direktyvose 76/895/EEB, 86/362/EEB, 86/363/EEB ir 90/642/EEB jau nustatytos manebo, mankozebo, metiramo, propinebo ir tiramo Bendrijos DLK. Į šias koncentracijas buvo atsižvelgta šia direktyva atnaujinant atitinkamas DLK. Visų pirma, kadangi atliekant įprastinę stebėseną manebo, mankozebo, metiramo, propinebo, tiramo ir ziramo likučių neįmanoma atskirai nustatyti, DLK nustatoma visai šių pesticidų, kurie taip pat žinomi kaip ditiokarbamatai, grupei. Tačiau propinebo, tiramo ir ziramo atvejais yra atskiri metodai, tačiau jie netaikomi atliekat įprastinę stebėseną. Šie metodai turėtų būti taikomi atskirais atvejais, kai reikia nustatyti konkretų propinebo, ziramo ir (arba) tiramo kiekį.
(5)
Komisijos peržiūros ataskaitose, parengtose siekiant įtraukti minimas veikliąsias medžiagas į Direktyvos 91/414/EEB I priedą, buvo nustatyta šių medžiagų leistina paros dozė (LPD) ir, jei būtina, ūmaus poveikio etaloninė dozė (ŪPED). Maisto produktų, apdorotų nagrinėjamomis veikliosiomis medžiagomis, poveikis vartotojams buvo įvertintas ir apskaičiuotas Bendrijos nustatyta tvarka. Taip pat buvo atsižvelgta į Pasaulio sveikatos organizacijos paskelbtas rekomendacijas (7) ir į Augalų mokslinio komiteto nuomonę (8) dėl taikomos metodikos. Buvo padaryta išvada, kad dėl pasiūlytų DLK verčių LPD arba ŪPED nebus viršytos.
(6)
Apatinė analizinio nustatymo riba turėtų būti nustatoma kaip DLK, jei dėl leidžiamų naudoti augalų apsaugos produktų pesticidų likučių koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse likučių kiekis maisto produktuose, galinčiuose patekti į Bendrijos rinką, ir ant jų nebuvo patvirtintas reikiamais duomenimis.
(7)
Todėl būtina pakeisti Direktyvų 76/895/EEB, 86/362/EEB, 86/363/EEB ir 90/642/EEB prieduose pateiktas DLK, siekiant tinkamai prižiūrėti ir kontroliuoti, kaip laikomasi draudimo jas naudoti, ir apsaugoti vartotoją. Jei minėtų direktyvų prieduose jau yra nustatytos DLK, jas reikia iš dalies pakeisti. Jei DLK dar nėra nustatytos, reikėtų jas nustatyti pirmą kartą.
(8)
Todėl direktyvos 76/895/EEB, 86/362/EEB, 86/363/EEB ir 90/642/EEB turėtų būti atitinkamai iš dalies pakeistos.
(9)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priede įrašas, susijęs su tiramu, išbraukiamas.
2 straipsnis
Direktyva 86/362/EEB iš dalies keičiama pagal šios direktyvos I priedą.
3 straipsnis
Direktyva 86/363/EEB iš dalies keičiama pagal šios direktyvos II priedą.
4 straipsnis
Direktyva 90/642/EEB iš dalies keičiama pagal šios direktyvos III priedą.
5 straipsnis
Valstybės narės priima ir skelbia įstatymus ir kitus teisės aktus, kurie, įsigalioję ne vėliau kaip 2008 m. kovo 18 d., įgyvendina šią direktyvą. Jos nedelsdamos pateikia Komisijai tų teisės aktų tekstą, taip pat tų teisės aktų nuostatų ir šios direktyvos atitikmenų lentelę.
Valstybės narės taiko minėtas nuostatas nuo 2008 m. kovo 19 d.
Valstybės narės, tvirtindamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
7 straipsnis
Ši direktyva skirta valstybėms narėms.
Priimta Briuselyje, 2007 m. rugsėjo 17 d.